বলিভিয়ার মৃত্যু সড়ক :  বলিভিয়া কোথায় জানো তো তোমরা? হ্যাঁ, দক্ষিণ আমেরিকার বিখ্যাত নেতা সাইমন বলিভারের দেশ এই বলিভিয়া।  আর দেশের রাজধানীর নাম হলো লাপাজ। আবার এই দেশের আমাজন অঞ্চলের আঞ্চলিক রাজধানীর নাম হলো করোইকা। লাপাজ থেকে করোইকা পর্যন্ত যে রাস্তাটি, তার নাম হলো ইউঙ্গাস। কিন্তু মানুষ রাস্তাটাকে ও-ই নামে একদমই ডাকে না। সবাই রাস্তাটাকে ডাকে ডেথ রোড বা মৃত্যু সড়ক বলে। কেন জানো? কারণ দুর্ঘটনা হওয়া তো ওই রাস্তায় একেবারেই মামুলি ঘটনা! প্রতি বছর ওই রাস্তায় গড়ে দুই-তিন শ মানুষ মারাই যায়! রাস্তাটির কয়েকটা জায়গায় আবার কতোগুলো অদ্ভূত সাইনবোর্ড আছে। ওসব জায়গায় নিয়ম করে গাড়ি নিচে পড়ে যায় তো, তাই!    ভাবছো, রাস্তাটা যদি এতোই  বিপজ্জনক, তাহলে ঘুরপথে অন্য আরেকটা রাস্তা বানালেই তো হয়! হ্যাঁ, বলিভিয়ার সরকারও সেই কাজই করেছে। প্রায় ২০ বছর ধরে তৈরি করে ২০০৬ সালে খুলে দিয়েছে লাপাজ থেকে করোইকোর আরেকটা বিকল্প রাস্তা। ফলে এখন এই মৃত্যু সড়কটার ব্যবহার অনেক কমে গেছে। তবু রাস্তাটি কিন্তু এখনো ব্যবহৃত হয়। কারা ব্যবহার করে? ঐ যে, ঐ ক্ষ্যাপাটেরা, যারা শুধু জীবন নিয়ে বাজি ধরতে চায়!